Skikking spaar prins Andrew vernederingPrins Andrew (Foto: John Thys / AFP) Koningin Elizabeth II se tweede seun, prins Andrew, word die vernedering van ’n verhoor gespaar nadat hy en Virginia Giuffre, die vrou wat hom daarvan beskuldig dat hy teen haar sin met haar seks gehad het toe sy minderjarig was, vir ’n onbekende bedrag geskik het. Die 61-jarige Britse koninklike en Giuffre het buite die hof geskik in die siviele regsgeding vir seksuele aanranding teen hom. Die finansiële besonderhede rondom die skikking is nie bekend gemaak nie. Giuffre se prokureur, David Boies, het wel in ’n brief aan ŉ New Yorkse regter gesê Andrew sal as deel van die ooreenkoms ŉ “aansienlike skenking” aan ŉ liefdadigheidsorganisasie maak wat deur Giuffre gestig is. Dié organisasie ondersteun slagoffers van sekshandel. Giuffre voer aan Andrew het haar 20 jaar gelede seksueel mishandel by die sosiale vlinder Ghislaine Maxwell se huis in Londen, by die Amerikaanse finansier Jeffrey Epstein se huis in New York en op Little St. James, Epstein se private eiland in die Amerikaanse Maagde-eilande. Epstein is in 2019 dood aangetref in sy sel in die Metropolitan-gevangenis in New York. Hy het tereg gestaan op mensehandel van minderjariges. Die skikking beteken die siviele saak teen Andrew sal nie tot ŉ jurieverhoor oorgaan nie. Die koninklike sal ook nie meer onder eed deur Giuffre se prokureurs ondervra word nie. ‘n Foto van prins Andrew en Virginia Giuffre in die 90’s. Ghislaine Maxwell kan in die agtergrond gesien word. (Foto: Verskaf deur AFP) Daar word geen melding van Giuffre se beskuldigings teenoor Andrew in die brief gemaak nie. Daar word ook geen skulderkenning namens Andrew in die brief gemaak óf verwys na die herhaalde ontkennings wat hy gemaak het nie. Luidens die brief het Andrew wel berou “oor sy verbintenis met Epstein”. Hy prys ook Giuffre en ander slagoffers van seksuele aanranding se dapperheid “om vir hulself en ander op te staan”. “Prins Andrew was nog nooit van plan om Giuffre se karakter te belaster nie, en hy aanvaar dat sy gely het as ŉ gevestigde slagoffer van mishandeling en as gevolg van onbillike openbare aanvalle. “Hy onderneem om sy spyt oor sy verbintenis met Epstein te toon deur die stryd teen die euwels van sekshandel te ondersteun en die slagoffers daarvan te ondersteun.” Die prins is verlede maand van sy militêre ererolle en koninklike beskermheerskap onthef nadat die hof aanvanklik bekend gemaak het dat die regsgeding vir seksuele aanranding teen hom sou voortgaan. Bennett Gershman, ’n voormalige aanklaer en nou professor in regte, sê die skikking is “baie goeie nuus” vir Andrew aangesien hy nie meer hoef te getuig en enige onbehoorlike gedrag teenoor Giuffre te erken nie. “Sy verligting moet tasbaar wees,” het Gershman aan AFP gesê. Die prokureur Lisa Bloom, wat agt van Epstein se slagoffers verteenwoordig, het die skikking as ‘n “oorwinning” vir Giuffre bestempel. “Sy het bereik wat niemand anders kon nie: om prins Andrew te kry om sy nonsens te stop en hom by slagoffers van seksuele misbruik te skaar,” het Bloom getwiet. Die prins is nooit krimineel aangekla nie en het deurgaans die bewerings ontken. ’n Woordvoerder van Andrew het gesê hy sal nie verder enige kommentaar lewer nie. Die paleis het ook nie ŉ verklaring oor die gebeure uitgereik nie.